b'\n_START_ARTICLE_\nSrednjeve\xc5\xa1ki regimen\n_START_PARAGRAPH_\nSrednjeve\xc5\xa1ki regimeni so bili zbirke zdravstvenih predpisov s prilo\xc5\xbeenimi zgledi higienskih postopkov za ohrano zdravja. Ker so bili spisani po ve\xc4\x8dini v jezikih, ki so izhajali iz latin\xc5\xa1\xc4\x8dine, se zanje \xc5\xa1e danes v mno\xc5\xbeini uporablja latinska oblika regimina, a v sloven\xc5\xa1\xc4\x8dini besedo regimen pregibamo po navadni sklanjatvi, torej v mno\xc5\xbeini regimeni. Danes bi za isti pojem uporabili besedo re\xc5\xbeim.\n_START_SECTION_\nNastanek\n_START_PARAGRAPH_\nV poznem srednjem veku so bili regimeni posebna oblika knji\xc5\xbeevnosti, ki se je uveljavila v tedanji Italiji od dvanajstega stoletja dalje in je ostala v modi vse do \xc5\xa1estnajstega stoletja._NEWLINE_Bili so tipi\xc4\x8den pojav svoje dobe, to je doba izhoda iz srednjega veka, ko ni bilo ve\xc4\x8d govora o obskurantizmu in splo\xc5\xa1nem nazadnja\xc5\xa1tvu prvih stoletij, a tudi humanizem ni \xc5\xa1e nastopil. Razvijala se je trgovina, novi bogatini niso bili ve\xc4\x8d plemi\xc4\x8di, pa\xc4\x8d pa komaj emancipirani predstavniki ni\xc5\xbejih slojev, ki so iskali zado\xc5\xa1\xc4\x8denja v popolnoma materialnih dobrinah. Nauki o skromnosti in prikraj\xc5\xa1evanju, ki so bili moralni vodnik prej\xc5\xa1njih stoletij, so se morali umakniti pred \xc5\xbeeljo po u\xc5\xbeivanju in pred egoizmom. Celo najmanj\xc2\xa0\xc2\xbbposvetna\xc2\xab\xc2\xa0pesnika te dobe, Dante Alighieri in sveti Fran\xc4\x8di\xc5\xa1ek Asi\xc5\xa1ki, sta dosegla zrelost samo po sila neurejeni mladosti, kar pri\xc4\x8da o skrajni spremenljivosti dobe._NEWLINE_Bodisi v gospodarskem smislu, kot tudi po na\xc4\x8dinu \xc5\xbeivljenja, je bil pozni srednji vek doba globokih sprememb v italijanski dru\xc5\xbebi. Trgovina se je mo\xc4\x8dno razvijala in pojavile so se prve tekstilne industrije v rokah bogatih me\xc5\xa1\xc4\x8danov, ki so se na socialni ravni za\xc4\x8deli ena\xc4\x8diti s plemi\xc4\x8di. Splo\xc5\xa1na \xc5\xbeivljenjska raven je tako nara\xc5\xa1\xc4\x8dala in spreminjali so se odnosi med ljudmi. Isto\xc4\x8dasno so nara\xc5\xa1\xc4\x8dale tudi te\xc5\xbeave in problemi: povsod so se ljudje vojskovali, kar je povzro\xc4\x8dalo tudi bolezni in pusto\xc5\xa1enja, pozneje pa celo nastanek roparskih tolp. Edina miselnost, ki je bila skupna tema tako razli\xc4\x8dnima pojavoma, je vodila v potrebo po takoj\xc5\xa1njem in brezpogojnem u\xc5\xbeivanju. Bodisi tisti, ki so naenkrat obogateli, kot tisti, ki so se bali, da izgubijo tudi skromno imetje, so si sku\xc5\xa1ali \xc4\x8dim ve\xc4\x8d privo\xc5\xa1\xc4\x8diti v vsakdanjem \xc5\xbeivljenju: najbolj\xc5\xa1o hrano, \xc4\x8dim ve\xc4\x8d pija\xc4\x8de, zabavno dru\xc5\xbebo._NEWLINE_V teh \xc4\x8dasih in v tem okolju, predvsem pa iz teh potreb, za\xc4\x8dnejo nastajati regimeni. Sprva so to bili le nasveti, kako se izogibati raznim epidemijam, ki so pusto\xc5\xa1ile Italijo v \xc5\xa1tirinajstem stoletju. Kmalu pa so postali pravi zdravstveni priro\xc4\x8dniki, ki so posredovali natan\xc4\x8dne predpise in obdobno tudi recepte. Razen higienskih navodil so regimeni velikokrat vsebovali tudi vzgojne in moralne nasvete ter priporo\xc4\x8dila v zvezi z medsebojnim ob\xc4\x8devanjem in primernim vedenjem v dru\xc5\xbebi.'